Peste 760 de sancțiuni contravenționale, din care 131 de amenzi, în valoare de 328.000 de lei, pentru muncă nedeclarată. Acesta este doar o parte din bilanțul controalelor efectuate la nivel național de Inspecția Muncii la nivel național, inclusiv în Prahova.
Peste 1500 de controale au fost derulate de Inspecția Muncii la nivel național, inclusiv în Prahova, la angajatorii care derulează activități în domenii precum cultivarea și comerțul plantelor, activități de pompe funebre, comerț cu animale de companie și hrană pentru acestea.
Controalele au fost efectuate în perioada 14-17.05.2024 și au vizat verificarea modului în care sunt respectate prevederile legale privind încheierea și executarea contractelor individuale de muncă, precum și în privința de securității şi sănătății în muncă.
„Campania s-a finalizat cu 1.530 de controale, în urma cărora au fost dispuse 766 sancțiuni contravenționale, din care 131 de amenzi. Valoarea totală a amenzilor aplicate este de 817.300 de lei, din care 328.000 de lei pentru muncă nedeclarată. Au fost identificate 16 persoane care lucrau fără forme legale.
Obiectivele campaniei au fost eliminarea riscurilor la care ar putea fi expuși angajații și respectarea prevederilor legale în domeniul relațiilor de muncă.
În domeniul securității și sănătății în muncă, au fost aplicate 589 de sancțiuni contravenționale din care amenzi în valoare totală de 328.500 de lei.
Pentru deficiențele constatate cu ocazia controalelor desfășurate, inspectorii de muncă au dispus 1.424 de măsuri cu termene concrete de remediere și al căror mod de îndeplinire va fi monitorizat”, a anunțat Inspecția Muncii.
Neconformități constatate în domeniul relațiilor de muncă
- Nerespectarea prevederilor referitoare la datele transmise în REVISAL: transmiteri tardive sau incomplete, date eronate.
- Lipsa evidenței orelor de muncă prestate zilnic de fiecare salariat și neacordarea sporului de repaus săptămânal;
- Nerespectarea modelului cadru al contractului individual de muncă;
- Nerepartizarea programului de lucru în contractele de muncă cu timp parțial și program de lucru inegal;
- Lipsa contractului individual de muncă la locul de desfășurare a activității;
Neconformități constatate în domeniul securității și sănătății în muncă
- Instruire incompletă în domeniul securității şi sănătății în muncă, organizare necorepunzătoare a activității de prevenire și protecție;
- Evaluare a riscurilor incompletă, nefiind luat în considerare riscul biologic în cadrul activităților unde sunt prezente animale;
- Instrucțiunile proprii neadaptate la particularitățile activităților și ale locului de muncă, neafișarea instrucțiunilor pe echipamentele de muncă;
- Lipsa informării inspectoratului teritorial de muncă referitor la substanţele chimice periculoase utilizate;
- Neasigurarea controlului medical periodic;
- Neasigurarea echipamentelor individuale de protecție sau echipamente de muncă necorespunzătoare etc.
- Nu a fost realizată verificarea instalației electrice pentru prevenirea pericolului de accidentare prin electrocutare;
- Nu s-a asigurat organizarea activității pentru acordarea primului ajutor la locurile de muncă, lipsă truse de prim ajutor, lucrători desemnați neinstruți corespunzător să aplice măsurile de prim ajutor;
- Lipsa controlului medical periodic;
- Depozitarea incorectă a materialelor, căi de acces obstrucționate cu marfă.
„Am dispus o campanie națională de control în aceste domenii de activitate, întrucât lucrătorii din domeniile menționate se confruntă, în anumite condiții, cu riscuri de accidentare sau de îmbolnăvire profesională, fapt ce determină un număr mare de accidente cu incapacitate de muncă, aproximativ 7% din totalul de accidente din economia națională”, a anunțat Mihai Nicolae Ucă, inspector general de stat adjunct în domeniul securității și sănătății în muncă.
Printre cele mai importante riscuri, potrivit inspectorului general de stat adjunct în domeniul securității și sănătății în muncă, se numără cele de: electrocutare, tăiere, expunere la agenți chimici periculoși, lovire prin căderea sau răsturnarea obiectelor depozitate greșit, solicitare fizică excesivă din cauza manipulării de mase grele și foarte grele, cu potențial de crea probleme de sănătate și afecțiuni asociate acestor manevre, dar și accidentări grave uneori.
„Situațiile de neconformitate au fost semnalate și sancționate corespunzător de inspectorii de muncă, prin aplicarea de sancțiuni și dispunerea a 751 de măsuri vizînd eliminarea neconformităților”, a declarat Mihai Nicolae Ucă, inspector general de stat adjunct în domeniul securității și sănătății în muncă.